
A Baranya vármegyei sváb népviseletek és területi különbségeik

Kulcsszavak: német; nemzetiség; rékli; hagyományőrzés; viseletkultúra
A dolgozat témája a Baranya vármegyei sváb népviseletek és azok területi különbségei, fókuszban a villányi járás hagyományos női, ünnepi népviseleteivel, melyek a baranyai németség viseletkultúrájának meghatározó reprezentánsai.
Célja a baranyai németség kultúrájának részletes megismerése és megismertetése, a hagyományos népviselet alapos vizsgálatával. A kutatás egy módszeres néprajzi gyűjtés segítségével feltárja és dokumentálja a Baranya vármegyében fellelhető archív képeket, eredeti sváb viseleteket és viseletdarabokat, megállapítja ezek területi alapon, valamint egyéb tényezők okán kialakult eltéréseit.
A kutatás kvalitatív kutatási módszerekre és empirikus vizsgálatra alapoz, a válaszokat terepmunka, személyes adatgyűjtés és mélyinterjúk adják meg, melyek a helyi németség népviseletének részletes megismerését célozzák.
Az alapvető hipotézis, hogy a Baranya vármegyei sváb nők ünnepi népviseletei közt területi alapon eltérések figyelhetők meg, melyek a jelenben is rögzíthetők, a különbségek okai meghatározhatók. A második hipotézis a hagyományos népviseletek 21. századi felöltésének divatjához, annak okaihoz, valamint a napjainkban e célból készült népviseletek hagyományos formáinak átalakulásához kapcsolódik. A kutatás három fő kérdésre ad választ: a villányi járás településein mik a hagyományos sváb népviseletek sajátosságai, területi különbségei; hogyan történt és mikor zárult le a népviseletből való kivetkőzés; mi a sváb népviselet iránti újkeletű érdeklődés oka, felöltésének módja és körülményei.
Bemutatásra kerül a sváb népviseletek általános felépítése, fajtái és sajátosságai, a baranyai svábok hagyományos, kivetkőzés előtti öltözködési szokásai, valamint a viseletkultúrát befolyásoló történelmi, anyagi és életmódbeli jellemzők. Végigkövethető a népviselet eredeti formáinak módosulása, majd a népviselet teljes elhagyása, valamint ezáltal a népcsoport identitásának részleges elvesztése. A dolgozat emellett kitekint a napjainkban megfigyelhető, a viseletkultúra megőrzésére irányuló törekvésekre, továbbá azok hatására a népviselet hagyományos formáinak átalakulására.
A kutatás eredményeként megvalósul egy archív képeket és viseleti darabokat összegző, jellemző és összehasonlító adatbázis létrehozása. Ez a nemzetiséghez tartozók és a hagyományőrző egyesületek közvetítésével, segítségével hozzájárulhat a német nemzetiség kulturális értékeinek és örökségének fennmaradásához, megőrzéséhez és szélesebb körben való megismertetéséhez.



